A Fehér Ház is elutasítja Donald Trump csalásvádját
A sajtótitkár szerint Trump stábját kellene megkérdezni, hogy mire gondolt.
A Fehér Ház sajtótitkára, Josh Earnest szerint nincs olyan bizonyíték, amely alátámasztaná Donald Trump vasárnapi kijelentését, miszerint több szavazat érkezett volna őrá, mint Hillary Clintonra, de „milliók szavaztak illegálisan”.

Amikor Earnestet arra kérték, hogy kommentálja a megválasztott elnök vádjait, azt kérte az újságírótól, hogy forduljon Trump stábjához magyarázatért.

A leendő elnök vasárnapi Twitter-posztjaiban azt is állította, hogy „komoly választási csalás történt Virginiában, New Hampshire-ben és Kaliforniában”. Trump már a kampányában is azzal igyekezett feltüzelni választóit, hogy azt mondta: el fogják csalni a választást, hogy ne győzhessen.

Választási szakértők és tisztségviselők is elutasították Trump vádjait. A virginiai választási bizottság vezetője ugyancsak alaptalannak nevezte a kijelentéseket, és azt mondta: az államban rendben lebonyolították a választási folyamatot. (Politico)
Külföld